བླ་མའི་ནོར་སྒྲུབ་པདྨ་རྒྱལ་པོ་ལས། བསོད་ནམས་གཏེར་བུམ་སྦ་ཐབས་འདོད་འཇོ་བུམ་བཟང་བཞུགས་སོ། པད་འབྱུང་ནོར་བདག་རྩ་བའི་ལྷ་ལ་འདུད༔ ས་མ་ཡ༔ ཚོགས་གཉིས་ཡོངས་སུ་རྫོགས་པའི་བསོད་ནམས་ཞིང་། །གང་ལ་གང་འདོད་རྩོལ་མེད་ལྷུག་སྩོལ་བའི། །གཏེར་བུམ་སྦས་ཐབས་འདིར་འབྲི་བཀའ་གནང་སྩོལ། དྷ་ཐིམ༔ ནཱ་ག་རཱ་ཛ་ཏི་པ་ར་ཙ་ས་མ་ཡ༔ རཀྵ༔ དེ་ཡང་གཏེར་བུམ་སྦས་པའི་དོན་གསུམ་ཏེ། ཐོག་མར་རྫས་བསགས་པ། བར་དུ་བསྒྲུབ་པ། ཐ་མར་གཏེར་སྦས་པ་དང་གསུམ་ལས། དང་པོ་རྫས་བསགས་པ་ནི། རབ་གསེར་དངུལ་ཟངས། མ་འབྱོར་ན་རྫ་མ་དམར་པོ་རྩི་བཏང་བ་ལ། རྣམ་རྒྱལ་བུམ་པའི་དབྱིབས་ཆེ་ཆུང་གང་འབྱོར་བསྟུན། དེ་ཡི་ཕྱི་རོལ་དུ་སྟེང་དུ་འཁོར་ལོ་འོག་ཏུ་པདྨ། བར་མཚམས་སུ་བཀྲ་ཤིས་རྟགས་བརྒྱད། རྒྱལ་སྲིད་སྣ་བདུན་ནོར་བུ་ཆ་བརྒྱད་སྲུང་བཞི་སོགས་ཐམས་ཅད་ཚང་བར་བྲིས། གཞན་བུམ་རྫས་ཉེར་ལྔ་ལ་ཆོས་སྨན་སྣ་ཚོགས། འབྲུ་ལྔ་དར་ལྔ་སྨན་སྤོས་ལྔ་རིན་ཆེན་རྣམས་གཞུང་ཚིག་དང་བསྟུན་པ་དང་། གཞན་ཡང་ཟས་སྣ་ས་སྣ་ཆུ་སྣ་ཤིང་ཐོག་གི་རིགས་སྤུ་སྣ་སོགས་དང་འབྲུ་སྣས་གང་བ་བྱས། ཁ་ལ་ཆས་བསྡམས་ལ་མི་རུལ་བའི་ཐབས་བྱ། གཉིས་པ་སྒྲུབ་པ་ནི། བུམ་པ་བསང་སྦྱངས་ལ་གཞི་དབུས་སུ་བཞག་ནས། པདྨ་རྒྱལ་པོའི་སྔོན་འགྲོ་དང་དཀར་བགེགས་བཏང་ལ་བགེགས་བསྐྲད། སྲུང་འཁོར་བསྒོམ། ཆུ་གཙང་གིས་བྲན་ལ་རིན་ཆེན་ཁང་བཟང་ལྟར། ཨོཾ་ཨཱཿཧཱུྃ༔ རཏྣ་མུ་ལ་མཉྫ་ཡེ་སོགས་ནས། བྱིན་འབེབས་བྱ། དེ་ནས་གཞུང་གི་ལས་བྱང་ལྟར། ཧཱུྃ༔ པད་འབྱུང་སྐུ་གསུམ་དབང་སྡུད་སྐུར་སྟོན་པ༔ སོགས་ནས་བསྙེན་པར་བསྐྱལ་ལ། རབ་འབུམ་ཕྲག་གསུམ། འབྲིང་འབུམ་ཕྲག །ཐ་མ་ཡང་ཁྲི་གཅིག་གིས་བསྒྲུབ། སྒྲུབ་ཚེ་མི་ཡི་མ་མཐོང་བར་བྱ། རྒྱས་ན་གཡང་སྐྱབས་ལྟར་སྦྲགས་ན་ཤིན་ཏུ་ལེགས། གསུམ་པ་བུམ་པ་སྦས་ནས་ནི། བང་མཛོད་སོགས་ལ་སྦས་ན་ནི་མི་རུལ་བར་བྱ། ས་ལ་སྦས་ན་མཁར་གོང་ཤུག་ཤུན་སོལ་བ་སོགས་མང་བར་བསོག །སྦས་སར་ཕྱིན་ཚེ་བསང་བཏང་དཀར་གཏོར་བསྔོས་ལ། བསྟན་མ་ལྟར་བསྟུན་པར་བརྐོ། འོག་ཏུ་རྡོ་གཡམ་བར་དུ་མཁར་གོང་སོགས་ཀྱིས་བཀང་ལ་དབུས་སུ་བུམ་པ་བཞག་ནས། ནོར་ལྷ་རྒྱ་མཚོ་སྤྱན་འདྲེན་ཞིང་འབུལ་བ་ནི། ཧཱུྃ༔ གཏེར་འབྱུང་ཡིད་བཞིན་དབང་གི་ཕོ་བྲང་ནས༔ རྩ་གསུམ་ཀུན་འདུས་གུ་རུ་པདྨ་འབྱུང་༔ གཏེར་འབྱུང་ནོར་མཆོག་བླ་མ་ཛམ་བྷ་ལྷ༔ དབང་སྡུད་ཌཱཀྐི་རྒྱ་མཚོའི་འཁོར་དང་བཅས༔ གནས་འདིར་སྤྱན་འདྲེན་ཐུགས་རྗེས་གཤེགས་སུ་གསོལ༔ མོས་པའི་བུ་ལ་འདོད་རྒུ་བསྩལ་བའི་སླད༔ རིན་ཆེན་ཁང་བཟང་གཏེར་བུམ་དབུས་སུ་བཞུགས༔ འཛད་མེད་ལོངས་སྤྱོད་དཔལ་གྱིས་ཕྱུག་པར་སྩོལ༔ ཨོཾ་གུ་རུ་པདྨ་རཱ་ཛ་བཛྲ་ས་མཱ་ཡ་ཛ་ཛཿ བཛྲ་ས་མ་ཡ་ཏིཥྛ་ལྷན༔ ན་མོ་པུ་རུ་ཤ་ཡ་ཧོཿ ཨོཾ་བཛྲ་པུཥྤེ་དྷཱུ་པེ་ཨཱ་ལོ་ཀེ་གནྡྷེ་ནཻ་ཝི་དྱེ་ཤབྡ་རཱུ་པ་ཤབྡ་གནྡྷེ་རཱ་ས་སྤརྴེ་ཨཱཿཧཱུྃ༔ ཨོཾ་སརྦ་པཉྩ་ཨ་མྲྀ་ཏ་རཀྟ་བྷ་ལིངྟ་ཁ་ཁ་ཁཱ་ཧི༔ དེ་ནས་བུམ་པ་འབུལ་ཞིང་བརྟན་བཞུགས་གསོལ་བ་ནི། ཧཱུྃ༔ དངོས་གྲུབ་མཆོག་སྩོལ་བླ་མ་ནོར་གྱི་ལྷ༔ ལྷ་ལྕམ་མཚོ་རྒྱལ་ཌཱཀྐི་གསང་བའི་ཡུམ༔ ཡུམ་ཆེན་དབང་མོ་ཕྱོགས་ཀྱི་མགྱོགས་མ་བཞི༔ གཞི་འཛིན་ཀླུ་མོ་ནོར་སྐྱོང་ཀླུ་རྒྱལ་ཆེ༔ ཆེ་བཙན་རྒྱལ་པོ་རྣམ་མང་ཐོས་པ་སྲས༔ སྲས་ཡུམ་སྐྱ་བརྒྱད་གནོད་སྦྱིན་བདུན་འབུམ་འཁོར༔ འཁོར་དང་ཛམྦྷ་ནོར་ལྷ་རྟ་ཡི་ལྷ༔ ལྷ་ཆེན་དབང་ཕྱུག་ཆེན་པོ་ཕྱུགས་ལྷ་འབུམ༔ འབུམ་ཕྲག་ནོར་ལྷ་འཁོར་དང་བཅས་པ་རྣམས༔ རྣམ་པར་བཞུགས་ཤིང་དངོས་གྲུབ་འབྱུང་བའི་རྟེན༔ རྟེན་རྫས་རྣམ་རྒྱལ་བུམ་པ་བཀོད་ལེགས་མཛེས༔ མཛེས་མཚོན་པདྨ་སྟོང་ལྡན་འབྲུ་ཡི་ཚོམ༔ ཚོམ་བུ་གཏེར་བུམ་གླིང་བཞིའི་རྒྱན་བཀོད་འབུམ༔ འབུལ་ལོ་དགྱེས་ཤིང་བརྟན་པར་བཞུགས་སུ་གསོལ༔ ཧཱུྃ༔ རྣམ་རྒྱལ་རིན་ཆེན་གཏེར་བུམ་བརྒྱན་ལྡན་དབུས༔ པདྨ་རྒྱལ་པོ་ཨོ་རྒྱན་ནོར་གྱི་ལྷ༔ དངོས་གྲུབ་སྩོལ་བའི་ནོར་ལྷ་ཁྲོམ་ལྟར་འཚོགས༔ སྲོག་ཤིང་འཛམ་བུ་པྲྀཀྵ་དབུ་མའི་ཚུལ༔ སྐུ་རྟེན་རི་བོ་མཆོག་རབ་མཐོ་ལ་བརྗིད༔ རིན་ཆེན་བཻཌཱུརྻ་ཡི་ནམ་མཁའ་དང་༔ མེ་ཤེལ་ཉི་མ་ཆུ་ཤེལ་ཟླ་བ་གསལ༔ མགྲོན་བུའི་སྐར་ཚོགས་དར་ཟབ་འཇའ་སྤྲིན་འཁྲིགས༔ གསེར་གྱི་རི་བདུན་དངུལ་གྱི་རོལ་མཚོ་བརྒྱད༔ ཨོ་རྒྱན་མཁའ་འགྲོ་ནོར་ལྷའི་ཚོགས་བཅས་ལ༔ འབུལ་ལོ་དགྱེས་ཤིང་བརྟན་པར་བཞུགས་སུ་གསོལ༔ ཧཱུྃ༔ ཤེལ་དཀར་ཤར་གླིང་སྤོས་ཤེལ་ལྷོ་ཡི་གླིང་༔ བྱི་རུ་ནུབ་གླིང་གཡུ་འདི་བྱང་གི་གླིང་༔ མུ་ཏིག་མུ་མེན་པད་རག་མར་གད་དང་༔ མཆོང་རག་ཟངས་དང་ཨིནྜ་གླིང་ཕྲན་བརྒྱད༔ ལྕགས་ཀྱི་ཕྱི་ཡི་ལྕགས་རིས་འཁོར་ཡུག་བསྐོར༔ ཨོ་རྒྱན་མཁའ་འགྲོ་ནོར་ལྷའི་ཚོགས་བཅས་ལ༔ འབུལ་ལོ་དགྱེས་ཤིང་བརྟན་པར་བཞུགས་སུ་གསོལ༔ ཧཱུྃ༔ ཕྱི་ཡི་རྒྱན་བཀོད་བཀྲ་ཤིས་རྟགས་བརྒྱད་དང་༔ རྒྱ་སྟག་གཡུ་འབྲུག་བྱ་སྦལ་སྲུང་བཞི་ཚང་༔ རྒྱལ་པོའི་བླ་རྟེན་གླང་ཆེན་མཆེ་བ་རྣོ༔ བཙུན་མོའི་བླ་རྟེན་བྱི་རུ་དབང་གི་རྒྱལ༔ ཐབས་ཤེས་རྒྱལ་པོ་བཙུན་མོ་རྣ་ཆ་གཉིས༔ རིན་ཆེན་གསེར་བྲེ་གཡུ་བྲེ་རྒྱན་དང་ལྡན༔ ལྷ་ཀླུ་མི་ཡི་གཙུག་ཕུད་ཡིད་བཞིན་ནོར༔ དགོས་འདོད་ཀུན་འབྱུང་རིན་ཆེན་རྫས་མཆོག་རྣམས༔ ཨོ་རྒྱན་མཁའ་འགྲོ་ནོར་ལྷའི་ཚོགས་བཅས་ལ༔ འབུལ་ལོ་དགྱེས་ཤིང་བརྟན་པར་བཞུགས་སུ་གསོལ༔ ཧཱུྃ༔ རིན་ཆེན་འོད་འབར་ལྷ་རྫས་ནོར་བུ་འོད༔ གསེར་གྱི་འཁོར་ལོ་རྩིབས་སྟེང་མུ་ཁྱུད་ཀྱི༔ ཐབས་མཁས་བློན་པོ་ཤེས་ལྡན་བཙུན་མོ་མཛེས༔ ཤུགས་འཆང་རྟ་མཆོག་ཁུར་ཐེག་གླང་པོ་ཆེ༔ རྩལ་ཆེན་དམག་དཔོན་གོ་ཁྲབ་མཚོན་ཆས་བརྒྱན༔ འཁོར་ལོས་བསྒྱུར་བའི་རྒྱལ་སྲིད་ཚང་བ་འདི༔ ཨོ་རྒྱན་མཁའ་འགྲོ་ནོར་ལྷའི་ཚོགས་བཅས་ལ༔ འབུལ་ལོ་དགྱེས་ཤིང་བརྟན་པར་བཞུགས་སུ་གསོལ༔ ཧཱུྃ༔ དུག་ལྔ་སེལ་བའི་སྨན་མཆོག་རྣམ་པ་ལྔ༔ བང་མཛོད་བཅུད་འཕེལ་འབྲུ་སྣ་ཕུན་སུམ་ཚོགས༔ དྲི་བཟང་ཀུན་ལ་ཁྱབ་པའི་ངད་ལྡན་སྤོས༔ འཇམ་ལེགས་དཀར་དམར་བཀྲག་པའི་དར་ཟབ་གོས༔ མངར་གསུམ་རྒུན་འབྲུམ་ལ་སོགས་ཤིང་ཐོག་རིགས༔ སྟོང་ནས་སྟོང་དུ་འཕེལ་བའི་རིན་ཆེན་སྟོང་༔ དུང་ནས་དུང་དུ་འཕེལ་བའི་དུང་དཀར་འཁྱིལ༔ ལོངས་སྤྱོད་ཁ་ཟས་འཕེལ་བའི་ཇ་མར་ཐུད༔ མ་ཚང་མེད་པའི་ཇི་སྙེད་ཅི་འབྱོར་ཀུན༔ ཨོ་རྒྱན་མཁའ་འགྲོ་ནོར་ལྷའི་ཚོགས་བཅས་ལ༔ འབུལ་ལོ་དགྱེས་ཤིང་བརྟན་པར་བཞུགས་སུ་གསོལ༔ ཞེས་ལྷ་ཚོགས་རྣམས་གཏེར་བུམ་དང་དབྱེར་མེད་བཞུགས་པར་བསམ། དེ་ནས་བཤགས་སྦྱང་འབུལ་ཞིང་དངོས་གྲུབ་ཞུ་བ་ནི། གུས་འདུན་དང་བཅས་ནས། ཧཱུྃ༔ པད་འབྱུང་ནོར་ལྷ་རྒྱ་མཚོ་བདག་ལ་དགོངས༔ སྔོན་ནས་ད་བར་བདག་སོགས་སེམས་ཅན་རྣམས༔ བརྣབ་སེམས་སེར་སྣ་འདོད་ཆགས་ལས་དབང་གིས༔ མ་བྱིན་བླངས་པའི་ལས་ཀྱིས་དབུལ་ཕོངས་བྱུང་༔ དེ་ལ་སྐྱོབ་ཕྱིར་ཨོ་རྒྱན་ནོར་ལྷ་རུ༔ སྤྲུལ་ཞིང་དགོས་འདོད་འབྱུང་བའི་དཀྱིལ་འཁོར་ལྷ༔ འཁོར་བཅས་ཐམས་ཅད་བདག་ལ་དགོངས་སུ་གསོལ༔ བདག་ནི་སེར་སྣའི་དབང་གིས་མཆོད་རྫས་ཞན༔ ལེ་ལོའི་དབང་གིས་སྒྲུབ་པ་དུས་ལས་འདས༔ ཤེས་རབ་ཞན་པས་བསྐྱེད་རྫོགས་དོན་མ་མཐོང་༔ སྨོན་ལམ་ངན་པས་ནོར་ལྷར་བརྟེན་མ་ཤེས༔ མི་ཁོམ་དབང་གིས་ལོ་ཟླ་དུས་མཆོད་ཆད༔ བྱིང་རྨུགས་དབང་གིས་ཐབ་གཞོབ་དམེ་འཁོན་ཤོར༔ བརྩོན་འགྲུས་ཆུང་བས་རྟེན་རྫས་བསྐང་རྫས་ཆད༔ སློབ་དཔོན་ཚུལ་བཞིན་མ་བསྟེན་བླ་བརྡོལ་བོར༔ དེ་སོགས་སྔར་བྱས་ངན་པ་བཤགས་སྦྱང་འབུལ༔ དག་བྱེད་ཕྲིན་ལས་ཞུ་བའི་རྟེན་དུ་འབུལ༔ ས་ཡུལ་གནས་ཁང་འདི་རུ་བཞུགས་ཕྱིར་འབུལ༔ བདག་ལ་མཆོག་དང་ཐུན་མོང་དངོས་གྲུབ་སྩོལ༔ མདོ་སྔགས་བཀའ་གཏེར་ཆོས་ཀྱི་དངོས་གྲུབ་སྩོལ༔ འཆི་བ་མེད་པ་ཚེ་ཡི་དངོས་གྲུབ་སྩོལ༔ འཛད་མེད་རིན་ཆེན་གཏེར་གྱི་དངོས་གྲུབ་སྩོལ༔ ཁམས་གསུམ་དབང་སྡུད་དབང་བསྐུར་དངོས་གྲུབ་སྩོལ༔ སྲིད་གསུམ་ཟིལ་གྱིས་ནོན་པའི་དངོས་གྲུབ་སྩོལ༔ རྒྱལ་སྲིད་མངའ་ཐང་སྟོབས་ཀྱི་དངོས་གྲུབ་སྩོལ༔ བཙུན་མོ་བློན་འབངས་བྲན་གཡོག་དངོས་གྲུབ་སྩོལ༔ དབང་ཐང་སྙན་གྲགས་རྒྱས་པའི་དངོས་གྲུབ་སྩོལ༔ བསོད་ནམས་ལོངས་སྤྱོད་འཕེལ་བའི་དངོས་གྲུབ་སྩོལ༔ ཕྱྭ་གཡང་དཔལ་འབྱོར་ཕྱུག་པའི་དངོས་གྲུབ་སྩོལ༔ བུ་སློབ་ཆོས་བརྒྱུད་རྒྱས་པའི་དངོས་གྲུབ་སྩོལ༔ བརྒྱུད་འཛིན་རིགས་རྒྱུད་འཕེལ་བའི་དངོས་གྲུབ་སྩོལ༔ བཙན་ཕྱུག་འཕན་དར་འཛོམས་པའི་དངོས་གྲུབ་སྩོལ༔ མི་འཕེལ་རྟ་ཧྲག་ལྡན་པའི་དངོས་གྲུབ་སྩོལ༔ ཀ་ཆ་མཁོ་དགུ་ནང་སྤྱད་དངོས་གྲུབ་སྩོལ༔ ཤ་ཐུད་ཇ་མར་ཟས་ཀྱི་དངོས་གྲུབ་སྩོལ༔ འབྲུ་དང་བང་མཛོད་རྒྱས་པའི་དངོས་གྲུབ་སྩོལ༔ འཇམ་ཕྲུག་དར་ཟབ་གོས་ཀྱི་དངོས་གྲུབ་སྩོལ༔ བདེ་སྐྱིད་དཔལ་འབྱོར་ཆོས་ཀྱི་དངོས་གྲུབ་སྩོལ༔ རྟ་ནོར་ལུག་སོགས་ཕྱུགས་ཀྱི་དངོས་གྲུབ་སྩོལ༔ ས་བཅུད་ཡུལ་གཡང་རྒྱས་པའི་དངོས་གྲུབ་སྩོལ༔ རྩྭ་ཁ་ལོ་ཐོག་ལེགས་པའི་དངོས་གྲུབ་སྩོལ༔ མདོར་ན་བདག་གི་ཡིད་ལ་གང་འདོད་པའི༔ དངོས་གྲུབ་མ་ལུས་མྱུར་དུ་སྩལ་དུ་གསོལ༔ ཞེས་དངོས་གྲུབ་འདོད་དོན་གང་མོས་གསོལ་བ་གདབ། དེ་ནས་བུམ་པ་གཏེར་དུ་སྦོས་ལ་རབ་གནས་འཐོར་ཞིང་། ཧཱུྃ༔ དངོས་གྲུབ་མཆོག་སྩོལ་ཨོ་རྒྱན་ནོར་ལྷའི་ཚོགས༔ རིན་ཆེན་གཞལ་མེད་ཁང་བཟང་གཏེར་བུམ་དབུས༔ བཞུགས་ཤིང་ས་ཕྱོགས་འདི་རུ་བཀྲ་ཤིས་མཛོད༔ དགོས་འདོད་འབྱུང་བའི་རིན་ཆེན་གཏེར་སྦའོ༔ ནོར་ལྷ་མི་འབྲལ་བཞུགས་པའི་གཏེར་སྦའོ༔ གཡང་ལྷ་མི་འབྲལ་འཁོར་བའི་གཏེར་སྦའོ༔ ཁྱིམ་ལྷ་ཁྱིམ་དུ་བཞུགས་པའི་གཏེར་སྦའོ༔ འབྲུ་ལྷ་ཞིང་དུ་བཞུགས་པའི་གཏེར་སྦའོ༔ ཕྱུགས་ལྷ་རྭ་བར་བཞུགས་པའི་གཏེར་སྦའོ༔ ལྷ་སྲུང་འཁོན་གྲིབ་སེལ་བའི་གཏེར་སྦའོ༔ མཁས་པ་མཉེས་པའི་བཅུད་འཕན་གཏེར་སྦའོ༔ མཚེར་སྲི་སེལ་བའི་ས་བཅུད་གཏེར་སྦའོ༔ ཞིང་ས་ངན་པར་འབྲུ་འཕེལ་གཏེར་སྦའོ༔ དུར་ས་ཉེས་པར་དཔལ་འཕེལ་གཏེར་སྦའོ༔ ཁང་གསར་བཟོས་པའི་ས་འཛིན་གཏེར་སྦའོ༔ ཟས་ནོར་བསགས་པའི་གཡང་རྟེན་གཏེར་སྦའོ༔ བང་མཛོད་ཀ་ཆ་འཕེལ་བའི་གཏེར་སྦའོ༔ ཕོ་རྒྱུད་དཔའ་བོའི་རྫོང་ཆེན་གཏེར་སྦའོ༔ མོ་རྒྱུད་མཛངས་མའི་བཅུད་ཆེན་གཏེར་སྦའོ༔ རིགས་རྒྱུད་འཕེལ་བའི་ཆར་རྒྱུན་གཏེར་སྦའོ༔ བུ་སློབ་ཆོས་བརྒྱུད་བསྟན་འཕེལ་གཏེར་སྦའོ༔ དབང་ཐང་རྒྱས་པའི་འཁོར་ལོ་གཏེར་སྦའོ༔ ལོངས་སྤྱོད་ཕྱུག་པའི་འདོད་འབྱུང་གཏེར་སྦའོ༔ གཡང་རྟེན་རིན་ཆེན་ནོར་བུ་གཏེར་སྦའོ༔ ས་ཕྱོགས་འདི་རུ་ལོ་ལེགས་འབྲུ་འཕེལ་ཞིང་༔ དཀར་གཞོན་བཅུད་འབྱུང་ཕྱུགས་རིགས་སྒབ་འཕེལ་རྒྱས༔ དུས་འཁྲུག་ནད་མུག་བཙའ་ཐན་སད་སེར་ཞི༔ ཡུལ་སྲི་གོད་ཁ་མི་རུང་མི་འདོད་ཟློག༔ བཀྲ་ཤིས་དགེ་ལེགས་གོང་ནས་གོང་འཕེལ་ཤོག༔ ཅེས་རབ་ཏུ་གནས་ལ་རྡོ་གཡམ་སོགས་ཀྱིས་རྒྱས་གདབ། གཏེར་སྲུང་ཡབ་ཡུམ་གཉིས་ལ་དཀར་གཏོར་གཉིས་བདུད་རྩིས་བྲན་ལ་འབུལ་ཞིང་ཕྲིན་ལས་བཅོལ། ཧཱུྃ༔ སྔོན་ཚེ་ཟབ་གཏེར་སྲུང་བའི་ཀླུ་རྒྱལ་ཆེ༔ ཀླུ་མོ་ནོར་སྐྱོང་གཟི་ལྡན་འཁོར་དང་བཅས༔ གཙང་སྦྱར་ཡིད་འོང་བདུད་རྩིའི་གཏོར་མ་འབུལ༔ རིག་འཛིན་པདྨ་ཐོད་ཕྲེང་བཀའ་དམ་ལྟར༔ རིན་ཆེན་གཏེར་བུམ་འདི་ཡི་བྱ་ར་གྱིས༔ སྒྲུབ་པའི་རྣལ་འབྱོར་བདག་གི་ཕྲིན་ལས་སྒྲུབས༔ ཨོ་རྒྱན་ནོར་ལྷའི་ཚོགས་ཀྱི་དངོས་གྲུབ་བསྐུལ༔ འཛད་མེད་ལོངས་སྤྱོད་ཕྱྭ་གཡང་ཆར་ལྟར་ཕོབ༔ དེ་དག་འཕེལ་བའི་གཏེར་ཁ་ཁྱོད་ཀྱིས་ཟུངས༔ བཅོལ་བའི་ཕྲིན་ལས་ཐོགས་མེད་འགྲུབ་པར་མཛོད༔ ཨོཾ་ནཱ་ག་ར་ཙ་མ་ཎི་དྷ་ར་སརྦ་པཉྩ་ཨི་དཾ་བྷ་ལིངྟ་ཁ་ཁ་ཁཱ་ཧི༔ ཞེས་གཏོར་མ་གཙང་སར་འབུལ། དེ་ནས་མེ་ཏོག་འཐོར་ལ། ཨོཾ་འགྲུབ་པར་གྱུར་ཅིག་ཨོ་རྒྱན་ནོར་གྱི་ལྷ༔ ཨཱཿབདེ་བར་གྱུར་ཅིག་མཐའ་ཡས་སེམས་ཅན་ཀུན༔ ཧཱུྃ་དངོས་གྲུབ་སྩོལ་ཅིག་མཆོག་ཐུན་ཕུན་སུམ་ཚོགས༔ ཏྲཱྃཿགཏེར་བུམ་སྦས་སོ་ལོངས་སྤྱོད་མངའ་ཐང་རྒྱས༔ ཧྲཱིཿབརྟན་པ་གྱུར་ཅིག་ཡུལ་འདིར་བཀྲ་ཤིས་ཤོག༔ སུ་པྲ་ཏིཥྛ་བཛྲ་ཡེ་སྭཱ་ཧཱ༔ ཞེས་བཀྲ་ཤིས་རྒྱས་པར་བརྗོད། འདིའྀ་མཚམས་སུ་གཞུང་གི་ཚོགས་བསྐང་སོགས་རྒྱས་པར་བཏང་༔ ཐམས་ཅད་ཀྱིས་ཁ་ངན་ཚིག་མི་སྨྲ་བར་གནད་ཡིན། རྟེན་འབྲེལ་ཤིན་ཏུ་ལེགས་པར་བྱ། ལོ་རེ་བཞིན་གཡང་སྐྱབས་རྒྱས་པ་བཏང་ལ་ཁ་གསོའང་བྱ། ས་མ་ཡ། འདི་ཡི་དགོས་ཆེད་ནི། སྒྲུབ་པ་པོ་ལ་དངོས་གྲུབ་ཀྱི་གཏེར་ཆེན་པོ་འབྱུང་བ་དང་། སེམས་ཅན་རྣམས་ལ་ཡུལ་གྱི་བཅུད་ཉམས་ནས་རྩྭ་དང་ལོ་ཐོག་མི་སྐྱེ་བ་དང་། ཁ་ཟས་བཅུད་མེད་ཅིང་བང་མཛོད་སྒོག་པོར་འགྲོ་བ་སོགས་ལ་འདི་སྦས་པས། བང་མཛོད་འབྲུ་ནོར་གྱིས་གང་། རྩྭ་ཁ་ལོ་ཐོག་ལེགས། དཀར་གཞོན་གྱི་བཅུད་འཕེལ། ས་བཅུད་ཡུལ་གཡང་རྒྱས། དེ་སོགས་ཀུན་ལ་འདི་ཉིད་ཤིན་ཏུ་ཟབ་པའོ། དེ་ཅི་ཞེ་ན།